Ամերիաբանկն առաջարկում է 999.9 հարգի ոսկով առարկայազուրկ մետաղական հաշիվների բացում և վարում | ArmBanks.am
Ամերիաբանկն առաջարկում է 999.9 հարգի ոսկով առարկայազուրկ մետաղական հաշիվների բացում և վարում
ԵՐԵՎԱՆ, 27 հունվարի. /ԱՌԿԱ/. Ամերիաբանկն առաջարկում է 999.9 հարգի ոսկով առարկայազուրկ մետաղական հաշիվների բացում և վարում, «ԱՌԿԱ» գործակալությանը տեղեկացրեցին բանկի հասարակայնության հետ կապերի ծառայությունից:
Ինչպես նշվում է տեղեկատվության մեջ, առարկայազուրկ մետաղական հաշիվները հնարավորություն են ընձեռում պահպանել խնայողություններն անկանխիկ ոսկով: Որպես խնայողությունների այլընտրանքային տարբերակ` ոսկով մետաղական հաշիվները հնարավորություն են ընձեռում ոչ միայն դիվերսիֆիկացնել խնայողությունները, այլ նաև ավելացնել դրանք՝ միջազգային շուկայում ոսկու գնի բարձրացման շնորհիվ:
«Ոսկով մետաղական հաշիվն ունի նաև մի շարք այլ առավելություններ` այն հնարավորություն է տալիս նվազեցնել անկայուն ֆինանսական շուկայի, մասնավորապես, արժույթների փոխարժեքների տատանման ազդեցությունը: Ինչպես ցույց տվեց վերջին ֆինանսատնտեսական ճգնաժամը, ոսկին շարունակում է հանդիսանալ առաջատար և գրավիչ ֆինանսական գործիք` հատկապես ֆինանսական շուկաների անկայուն իրավիճակներում», - նշվում է տեղեկատվության մեջ:
Մամուլի հաղորդագրության համաձայն՝ ի տարբերություն ֆիզիկական տեսքով ոսկու՝ առարկայազուրկ մետաղական հաշվում պահվող անկանխիկ ոսկին չունի անվտանգ պահպանման, կորստի կամ վնասման խնդիր, ինչպես նաև ոսկու հարգի հետ կապված հնարավոր զեղծարարության վտանգ:
Անկանխիկ ոսկին ապահովում է իրացվելիության բարձր մակարդակ, քանի որ հաճախորդը կարող է ցանկացած ժամանակ վաճառել ոսկին բանկին` այդ պահին գործող փոխարժեքով և ստանալ իր գումարը:
«Ամերիաբանկում մետաղական հաշիվները բացվում են առանց միջնորդավճարի, և հաշվի նվազագույն մնացորդի պահանջի, չկա գումարների և ժամկետների սահմանափակում: Հաճախորդի անկանխիկ ոսկու հաշվառման և անկանխիկ ոսկով գործարքների կնքման նպատակով նշվում են միայն ոսկու հարգը և կշիռը` առանց ոսկու այլ անհատական տվյալների», - նշվում է մամուլի հաղորդագրության մեջ:
Ամերիաբանկը ոսկու գնանշումն իրականացնում է գրամով և իր ինտերնետային կայքում օրական կտրվածքով հրապարակում է տվյալներ ոսկու գնանշման մասին, որը փոփոխվում է` կախված միջազգային շուկաներում ոսկու գնի փոփոխությունից:
Առաջարկելով ոսկով առարկայազուրկ մետաղական հաշիվների բացման և վարման ծառայությունը՝ Ամերիաբանկն ընդլայնում է իր հաճախորդներին առաջարկվող ծառայությունների շրջանակը՝ ապահովելով միջոցների տեղաբաշխման ևս մեկ այլընտրանքային տարբերակ:
«Ամերիաբանկ» ՓԲԸ-ն կորպորատիվ, ներդրումային բանկ է, որն իրականացնում է կորպորատիվ և սահմանափակ մանրածախ բանկային ծառայություններ` տրամադրելով բանկային լուծումների ամբողջական փաթեթ: Ամերիաբանկի Տնօրենների խորհրդի նախագահն է Ռուբեն Վարդանյանը, Տնօրինության նախագահ-գլխավոր տնօրենը` Արտակ Հանեսյանը: Ամերիաբանկի ռազմավարական գործընկերն է «ՏրոյկաԴիալոգ» խումբը` Ռուսաստանի ամենամեծ ներդրումային բանկային ընկերություններից մեկը: -0-
Բանալի բառեր: Ամերիաբանկ, ՀԱՇԻՎ, ՈՍԿԻ
2019-06-19 16:31:14 Հայաստանը մասամբ կվերականգնի ոսկու իր պաշարները
« ASHIB-ում ընտրեցին 2010թ. լավագույն մասնաճյուղը և լավագույն աշխատակիցներին
«Առէկսիմբանկ-Գազպրոմբանկի խումբ» ՓԲԸ-ի մաքուր շահույթը 2010 թ.-ին հնգապատկվել է »